Anno Domini millesimo ducentesimo quadragesimo nono statuta sunt haec apud Cistercium tempore Capituli generalis.  1  Iniungitur a Capitulo generali patribus abbatibus ut in filiabus suis domibus diligenter provideant ne, pro aedificando vel acquirendo, immoderato et intolerabili debitorum onere domus illae quas visitant aggraventur. Antiqua vero sententia de non acquirendo quae sic incipit : Ut conscientiis, etc., omnino expirat.  2  Statuit et ordinat Capitulum generale ut abbas qui sponte cesserit cum litteris patris abbatis vel visitatoris, in quibus contineatur quod sit bonae famae et vitae laudabilis, quam voluerit domum sibi eligat gratia profitendi. Abbas vero ad quam ita mittitur ipsum recipere teneatur auctoritate Capituli generalis ; qui autem sic missum recipere noluerit, teste conscientia noverit se suspensum. Abbatissae vero sic cedentes in eadem domo, si fieri potest sine scandalo, remaneant, alioquin ad domum de qua sumptae fuerant, revertantur, et abbatissae eas recipere teneantur auctoritate Capituli generalis.  3  Cum moniales iam Ordini incorporatae privilegiis et aliis beneficiis Ordinis gaudeant, decens est et honestum ut in iis quae secundum Deum et Ordinem fieri possunt, ordini se conforment. Quapropter statuitur a Capitulo generali ut omnes abbatissae et moniales in illis tribus casibus, quibus a Capitulo generali praecipitur ut emittantur, scilicet si fuerint conspiratrices, symoniace receptae vel omnino rebelles, ipsas recipere teneantur, nec non si qua fuerit secundum formam Ordinis electa eidem officium ad quod eligitur sibi iniungere abbatissa non postponat. Et sciant tam abbatissae quam moniales quod dominus Papa per privilegium suum districtius inhibet omnibus tam religiosis quam saecularibus ut de confessionibus vel absolutionibus monialium nostri Ordinis se intromittere non audeant, nisi de patris abbatis licentia speciali.  4  Statuit et ordinat Capitulum generale ne quis monachus vel conversus sub alicuius negotii praetextu, litteris utatur quaestuosis usque ad sequens Capitulum generale, per ecclesias occasione praedicandi deferendo.  5  Statuit et ordinat Capitulum generale quod magister et fratres Calatravenses priori et suppriori Calatraviae, ibidem ab abbate Morimundi promotis et promovendis, et aliis fratribus quibus prior in hac parte commiserit vices suas, confiteantur in plenaria potestate, non obstante alicuius contradictione vel mandato, et nulli alii confiteantur.  6  Petitio domini Aginensis episcopi, amici Ordinis, de plenario servitio post eius obitum per Ordinem universum faciendo, exauditur.  7  Nobilissimo Henrico Fragepagnensi proconsuli Romanorum sacri Laterani palatii comiti, ac principi Corsici et Tarenti, Ordini amicissimo, conceditur plenarium servitium post eius obitum per Ordinem universum et tam ipse quam totum genus suum et familia [bonorum] quae per totum Ordinem fiunt, sicut litteratorie rogavit, *participes efficiantur* in vita penitus et in morte et super hoc habeat litteras Capituli generalis.  8  Petitio nobilis dominae comitissae Carnotensis, de plenario servitio post eius obitum faciendo per universum Ordinem, exauditur.  9  Petitio nobilis dominae Agnetis comitissae Viennensis, uxore domini Henrici de Vergeio, de plenario servitio post eius obitum, exauditur.  10  Petitio domini Corsici correctoris litterarum domini Papae, nobis per magistrum Willelmum auditorem supradictarum porrecta, de plenario servitio pro eo post eius obitum per universum Ordinem, exauditur.  11  Nobili viro Iohanni de Lescentona, domino de Thoquefort et Roberto de Lescentona et Henrico Lintoniensi ecclesiae decano fratribus abbatis Claraevallis et amicis Ordinis conceditur unicuique eorum plenarium servitium post eorum obitum per Ordinem universum.  12  Pro bonae memoriae Henrico quondam duce Brabantiae iam defuncto fiat anniversarium die obitus sui in illa domo in qua habet sepulturam et aliis domibus ducatus sui.  13  Petitio domini comitis Rutinensis de anniversario pro fratre suo Henrico et antecessoribus suis in abbatiis terrae suae die obitus sui faciendo exauditur ; huic anniversario mater ipsius comitis post suum obitum associetur.  14  Petitio abbatis de Monte Sanctae Mariae de anniversario pro suis fundatoribus in domo propria faciendo, exauditur.  15  Petitio abbatis de Melereio, qui petit ut a receptione hospitum ad commorandum propter bladi penuriam et tempestatis infortunium hoc anno, exauditur.  16  Cum abbatia de Fonteneto sit miserabili infortunio tempestatum hoc anno multipliciter aggravata, indulgetur sibi a Capitulo generali quod in domo de Fonteneto et in filia sua de Escharlees ad quam intendit proprios monachos destinare, nullos hospites per biennium ad commorandum recipere teneatur.  17  Petitio abbatis de Callovio, qui propter tempestatis infortunium a susceptione hospitum ad commorandum petit absolvi per biennium, exauditur.  18  Petitio abbatis de Balanciis, qui petit hoc anno absolvi ab onere quadrigarum, in hoc exauditur ut avenam ministrare minime teneatur, cetera vero victualia tam personis quam equis preparet et ministret.  19  Petitio domini episcopi Helnensis de uno converso secum habendo de domo Fontisfrigidi, dummodo honestis officiis occupetur, exauditur.  20  Petitio nobilis viri Bertrandi de Baccio fundatoris Silvaecanae de habendis secum duobus conversis de domo Sylvacanae, dummodo honestis officiis occupentur, exauditur.  21  Inspectio abbatiae monialium de Speculo Sanctae Mariae pro qua scripsit dominus Papa et etiam dominus Coloniensis rogavit, abbati de Valle Sancti Lamberti committitur qui ad locum etc., et sit filia Sancti Petri.  22  Inspectio et incorporatio domus monialium de Monte Sanctae Mariae pro qua incorporanda Ordini scripsit dominus Papa et etiam dominus Camaccen (*sic*) rogavit, de Vancellis et de Camberone abbatibus committitur in plenaria Ordinis potestate qui ad locum etc., et sit filia abbatis de Bodelo.  23  Inspectio abbatiae monialium Sancti Benedicti Reginensis dioecesis pro qua scribit dominus Papa Capitulo generali, de Caravalle et de Cornu abbatibus committitur qui ad locum, etc. et sit filia de Cerreto.  24  Inspectio domus monialium Sanctae Mariae de Olivis pro qua incorporanda Ordini scribit dominus Papa, de Vallemagna et de Villalonga abbatibus committitur ut ad locum praesentialiter accedant etc., et sit filia Fontisfrigidi.  25  Inspectio abbatiae monialium de Bacciis pro qua incorporanda Ordini scribit nobilis Mafauda, filia regis Portugalis, quondam regina Castellae, Sancti Iohannis de Thoraca et de Soada abbatibus committitur qui ad locum, etc., et sit filia Claraevallis, et quid inde, etc.  26  Inspectio abbatiae monialium Fontis Sanctae Mariae quam vult aedificare comes de Quiborc, de Altaripa et de Aurora abbatibus committitur qui ad locum etc., et sit filia de Aurora.  27  Inspectio loci monialium de Slencenhors pro qua incorporanda Ordini scribit dominus Papa, episcopus et capitulum Coloniensis, de Bergis et de Bredelar committitur abbatibus qui ad locum, etc., et quid inde, etc., et sit filia Campensis.  28  Inspectio at incorporatio abbatiae monachorum Sancti Iohannis Baptistae super Crisium, de Seips et de Luiduiner abbatibus committitur in plenaria potestate qui ad locum, etc. et sit filia de Copivinc.  29  Inspectio loci ad quem petit transferre abbatiam monialium de Orchiis domina comitissa Flandrensis, de Vancellis et de Laude Dei abbatibus committitur qui ad locum, etc.  30  Inspectio loci monialium pro quo incorporando Ordini petit episcopus et capitulum Agathensis, de Francisvallibus et de Sylvaregali abbatibus committitur in plenaria Ordinis potestate qui ad locum, etc., et sit filia Vallismagnae.  31  Statuit et ordinat Capitulum generale ut viri discreti et providi, scilicet de Tilieto et Eleemosyna abbates, mittantur ad pedes domini Papae in communibus Ordinis expensis, pro quibusdam dubiis articulis de quibus scripsit Capitulo generali venerabilis pater dominus Iohannes tituli Sancti Laurentii in Lucina presbyter cardinalis, et aliis quibusdam, et quid inde, etc.  32  Statuit et ordinat Capitulum generale pro abbate Morimundi et aliis omnibus abbatibus quibus iniuriatur dominus Metensis, ut dicitur, scribatur domino Papae.  33  Auctoritate Capituli generalis iniungitur domino Morimundi ut visitatores viros discretos, circumspectos et honestos mittat ad Calatravenses, qui eos amicabiliter et prudenter conveniant in sacris exhortationibus, ac monitis salutaribus efficaciter inducant ut tamquam membrum nobile et speciale Ordinis cisterciensis, Capitulo generali per aliquos de suis se praesentare procurent anno quo visum fuerit competentius expedire et quod inde, etc.  34  Iniungitur visitatoribus Morimundi euntibus ad Hispaniam ut ad fratres Calatraviae personaliter accedentes, super eo quod ab abbate Sancti Iohannis de Tarouca et aliis abbatibus exigunt pedagia, moneant ipsis ut desistant, et ad ea quae pacis sunt, modis omnibus inducant de causae meritis de plano et simpliciter inquirendo, et quid invenerint sequenti anno renuntiare non differant Capitulo generali.  35  Super querela quam habet venerabilis pater noster dominus abbas Cistercii contra filiam suam abbatiam monialium de Burgis, scribatur tam domino regi Castellae quam ipsi abbatissae et conventui per verba honesta et modesta, ut domui Cistercii tamquam matri se humiliter benigna filiatione subiiciant et devota, et observationes Ordinis devote recipiant et observent secundum Ordinis instituta, prout ipsarum expedit saluti animarum.  36  Querela abbatis de Oliva contra abbatem de Clarocampo, de Dargon et de Reynevel abbatibus committitur pacificanda etc., et quid inde, etc.  37  Querela abbatis de Berola contra abbatem de Hyrantio super filiatione monasterii monialium de Hirs, de Bonofonte et de Borbona abbatibus committitur pacificanda etc., et quid inde, etc.  38  Querela abbatis de Buxeto contra abbatissam Villae maioris, de Sacramoenia et de Fictio abbatibus committitur in plenaria Ordinis potestate pacificanda, etc., et quid inde, etc.  39  Querela abbatis Cluniaci nomine abbatis et ecclesiae Pal… deposita contra abbatem de Charitate, de Roseriis, de Balerna abbatibus committitur in plenaria Ordinis potestate pacificanda, etc., et quid inde, etc.  40  Querimonia abbatissae et monialium de Marcelleyo conquerentium quod ab Ordine visitationis solatium non habent, sicut alias abbati Claraevallis commissum fuit, iterum committitur eidem qui licet locum ipsum aptum minime esse Ordini iudicavit, et propter hoc ab Ordine debere abscidi, nihilominus ipsius discretioni committitur iterato ut per se vel per alium ad hoc idoneum diligenter inquirat et observet utrum ad alias domos, prae loci illius intolerabili paupertate, se dispergi permittant, alioquin se et sua recipiant et habeant positae penitus extra Ordinis unionem ; illis tamen quae professae erant tunc in Ordine si voluerint, consulatur. Abbatissae vero illae ad quas mittentur auctoritate Capituli generalis ipsarum professiones recipere tenebuntur.  41  Querela abbatis Gardae Dei contra abbatem de Lonen, de Bellapertica et de Petrosa abbatibus committitur in plenaria Ordinis potestate pacificanda, etc., et quid inde, etc.  42  Querela abbatis de Populeto contra abbatem Sanctarum Crucum, de Scala Dei, de Bonofonte et de Borbona abbatibus, tam super iniuriis illatis quam super principali, committitur in plenaria Ordinis potestate pacificanda, etc., non obstante commissione aliis iudicibus a Capitulo facta et quid inde, etc., et auctoritate Capituli generalis inhibetur abbati Sanctarum Crucum ne coram iudice saeculari abbatem de Populeto vel homines suos super eodem negotio de cetero fatigare praesumat.  43  Discordia quae vertitur inter abbatem et monachos de Brunebach de quibus clamosa insinuatio ad Capitulum generale pervenit, de Ebra et de Alscebrone abbatibus committitur ut ad dictam abbatiam praesentialiter accedentes diligenter inquirant, et quid inde, etc.  44  Querela abbatissae de Murmunda contra abbatem Vallis Sancti Petri et contra abbatem de Rendorch, de Claustro, de Valle Dei, de Verbach abbatibus committitur in plenaria Ordinis potestate pacificanda, etc., et quid inde, etc.  45  Querela abbatis de Deulotrois contra abbatem de Vultone, de Bildenaus et de Renfort abbatibus committitur pacificanda, etc., et quid inde, etc.  46  Querela abbatis de Bullio contra abbatem de Boscanio, de Petrosa et de Palatio abbatibus committitur pacificanda, etc., et quid inde, etc.  47  Querela abbatis de Salleia contra abbatem de Fontibus in Anglia, de Reavalle et de Roofort abbatibus committitur pacificanda, etc., et quid inde, etc. Abbas Novi monasterii hoc eis denuntiet.  48  Querimoniae multoties de abbatibus de Verbach et de Arnesborch de quibus clamosa insinuatio pervenit ad Capitulum generale, abbati Claraevallis committitur qui super praemissis diligenter inquirat et corrigat in plenaria Ordinis potestate, et quid inde, etc.  49  Querela abbatis de Mercato Radulphi Ordinis Praemonstratensis contra abbatem Vallis Beatae Mariae Ordinis nostri, de Bellobecco et de Frigidomonte abbatibus committitur pacificanda, etc., et quid inde, etc. Abbas de Bellobecco hoc collegae suo denuntiet.  50  De illa quae se gerit pro abbatissa in domo de Sancta Colomba et complicibus suis utriusque sexus, quae miserabili modo in sua rebellione pluribus annis perduraverunt praecipitur auctoritate Capituli generalis quod in omnibus domibus monachorum et monialium Remensis provinciae excommunicentur diebus dominicis et festis quibus habetur sermo in capitulo, candelis accensis et pulsatis campanis, sicut pulsari solent quando huiuscemodi sententiae proferuntur.  51  De fratre David monacho qui, licet culpis suis multiplicibus gravibus et probatis depositus fuerit, et adhuc gerit se pro abbate, Dei et Ecclesiae inimicis miserabiliter inhaerendo, de quo etiam dicitur quod per inimicos Ecclesiae exercitu copioso congregato domum Sanaevallis invadi fecit et aedificia dirui, diffinit et iudicat Capitulum generale ut tam ipse quam omnes suae malitiae complices capiantur et incarcerentur invocato ad hoc, si necesse fuerit, brachio saeculari, et abbas Sancti Thomae de Torcello nihilominus ipsum et alios sibi cohaerentes excommunicatos denuntiet auctoritate Capituli generalis. Abbas de Brondolio hoc abbati Sancti Thomae denuntiet.  52  Cum de episcopo Sanctae Mariae de Alverasim Ordinis nostri suggestum fuerit in Capitulo generali, quod in domo Calatraviae veniens dixerit fratribus, quod non tenebantur generali Capitulo obedire, et quod omnes usque ad haec tempora in statu fuerint damnandorum, eo quod monachi Morimundi a patre abbate missi non poterant eos absolvere, Sancti Petri de Gomello et Vallisbonae abbatibus committitur, ut ad praedictum episcopum et domum Calatraviae personaliter accedentes, tam ab ipso episcopo quam ab ipsis fratribus de praedictis diligenter inquirant, et si praedictum episcopum super praemissis culpabilem invenerint, ingressum domus et possessionum Calatraviae, et omnium abbatiarum Ordinis eidem auctoritate Capituli generalis inhibeant et a beneficiis Ordinis se noverit sequestratum. Abbas Bonifontis hoc eis denuntiet.  53  Abbas de Cupro, qui scienter mentiendo cuidam monacho per sigillum suum testimonium perhibuit quod monachus esset matris nostrae Cistercii, cum non esset, tribus diebus agat poenitentiam culpae levioris uno eorum in pane et aqua, et viginti diebus sit extra stallum abbatis. Abbas de Novo monasterio hoc ei denuntiet.  54  De Rupe regis et de Vurenen abbates qui hoc anno venire debuerunt ad Capitulum generale non venerunt, poenitentiam peragant in diffinitionibus assignatam, nisi forte modo debito fuerint excusati et sequenti anno venire non omittant. Abbas de Vitae Schola hoc eis denuntiet.  55  Abbas de Lucha qui pergamenum vacuum sigillavit, tribus diebus poenitentiam culpae levioris peragat uno eorum in pane et aqua et viginti diebus sit extra stallum abbatis.  56  Abbas de Capella qui bis exivit de Ordine qui et fugitivum scienter in suo capitulo praedicare permisit, necnon semel et secundo furtum confessus est commississe, deponitur in instanti.  57  Abbas de Palaciolis qui per sex annos remansit a Capitulo generali nec fuit excusatus, poenam peragat integraliter super hoc a generali Capitulo diffinitam ; nihilominus ad Capitulum generale anno futuro venire non omittat, de eo quod confessiones monialium de Burgis filiae matris nostrae Cistercii recipere dicitur, sine licentia domini Cistercii, et de quibusdam aliis de quibus facta est quaestio in generali Capitulo, responsurus. Abbas de Sancto Iohanne de Tarouca hoc ei denuntiet. 